টনি ব্লেয়ারের এ মতামতকে তুচ্ছ জ্ঞান করার কোন উপায় নাই। তিনি শুধু ব্রিটিশ রাজনীতিতেই নয়, পাশ্চাত্য রাজনীতিতে অতি বিখ্যাত ব্যক্তি। ইরাকের উপর হামলা এবং সে দেশটির ধ্বংসের মূলে বহু নেতা ও জেনারেল থাকলেও তার মূল রূপকার হলেন দুই জন। একজন সাবেক মার্কিন প্রেসিডেন্ট জর্জ বুশ, এবং অপরজন প্রাক্তন ব্রিটিশ প্রধানমন্ত্রী এই টনি ব্লেয়ার। বহু ব্রিটিশের কাছে তিনি একজন যুদ্ধাপরাধী। জর্জ বুশ তাঁর প্রেসিডেন্ট পদ থেকে বিদায়ের পর খামোশ হয়ে গেছেন। কিন্তু ব্লেয়ার এখনও সরব। তিনি ইউরোপীয় ইউনিয়নের ফিলিস্তিনী বিষয়ে আজও তিনিই হলেন পাশ্চাত্যের সম্মিলিত পক্ষের প্রধান দূত। তিনি দূতালী করতে মধ্যপ্রাচ্যের দেশগুলিতে বার বার ঘুরছেন। তার লক্ষ্য আগ্রাসী ইসরাইলকে আরবদের কাছে গ্রহনযোগ্য করা। বলা যায়, পাশ্চাত্যের আগ্রাসী রাজনীতির তিনিই হলেন প্রধান প্রতিনিধি। ফলে তাঁর বক্তব্যকে পাশ্চাত্যের রাজধানীগুলোর নীতি নির্ধারকেরা যে গুরুত্বের সাথে বিবেচনা করবেন তা নিয়ে কি কোন সন্দেহ আছে? তাঁর নিবদ্ধে যে বিষয়টি সুস্পষ্ট তা হলো, মধ্যপ্রাচ্যের বিপ্লব নিয়ে তিনি খুশি নন। বরং মহাচিন্তিত। হারাম হয়ে গেছে তাঁর ঘুম। তাই উক্ত প্রবন্ধে তিনি লিখেছেন, “One thing, however, is for sure. It has huge consequences for us in the West. This is not just about oil and energy. .. But the security issues alone, arising out of this upheaval, are momentous”. অর্থঃ “একটি বিষয় অতি সুনিশ্চিত। পাশ্চাত্যে আমাদের জন্য (মধ্যপ্রাচ্যের এ বিপ্লব) বিশাল প্রভাব ফেলবে। সেটি শুধু তেল বা জ্বালানির ক্ষেত্রে নয়। শুধু মাত্র নিরাপত্তার ক্ষেত্রেই এ বিপ্লব-উদ্ভূদ পরিস্থিতির ফলাফলটি হবে অতি ব্যাপক।”